Boeing C-17 Globemaster III

Boeing C-17 Globemaster III (predtým McDonnell Douglas C-17 Globemaster III) je strategické transportné lietadlo vyrábané spoločnosťou Boeing Integrated Defense Systems, a slúžiace v letectve USA, Británie, Austrálie, Kanady, Indie, Kataru a Spojených arabských emirátov.

Globemaster III je schopný rýchleho presunu jednotiek a všetkých druhov nákladu k hlavným operačným základniam alebo priamo k predsunutým základniam v oblasti rozmiestnenia vojsk. Je tiež schopný taktickej prepravy, evakuácie a výsadkových misií. Meno nesie po dvoch svojich predchodcoch - C-74 Globemaster a C-124 Globemaster II. Jeho vývoj spadá až do 70. rokov, kedy USAF začalo hľadať náhradu za C-130 Hercules.

Vývoj 

Prototyp (87-0025) prvýkrát vzlietol 15. septembra 1991 z továrenského letiska v Long Beach s továrenským pilotom W. Caseyom a podplukovníkom USAF G. Londonom. Let bol zakončený na základni Edwards, kde sa skúšala ovládateľnosť lietadla, vypínanie a spúšťanie motorov počas letu a vzdušné tankovanie. Prvý sériový stroj, označený továrňou P-1, prvýkrát vzlietol 18. mája 1992 a na Edwards prebehli jeho skúšky, vrátane letov s nákladom. Dňa 21. júna 1992 vzlietol druhý produkčný exemplár P-2 a na základni Edwards sa potom skúšal jeho dolet a veľkosť najvyššieho nákladu aj zlepšená palubná elektronika. Už 7. septembra 1992 priletelo na Edwards lietadlo P-3, 30. januára toho roku stroj P-4 preniesol 72 914 kg nákladu na vzdialenosť 5 162 km bez medzipristátia aj bez tankovania za letu. Ešte koncom roka 1992 prototyp C-17 začal so skúškami zhodenia nákladov aj výsadkárov a vyťahovanie nákladov z lietadla v prízemných výškach padákom. Dňa 5. februára 1993 dostal C-17 oficiálne meno Globemaster III. Piaty vyrobený kus prvýkrát vzlietol 9. decembra 1992, ako prvý stroj bez akýchkoľvek skúšobných prístrojov. Bol určený predovšetkým pre výcvik vojenských posádok a neskôr po sedem mesiacov slúžil pri vyhodnocovaní a operačných testoch typu u USAF na základni Kirtland v Novom Mexiku. Šiesty vyrobený stroj, P-5, vzlietol prvýkrát 6. marca 1993 a bol odovzdaný USAF o šesť dní neskôr. Čoskoro preletel do námorného leteckého výzbrojného strediska na základni Patuxent River v štáte Maryland, kde sa skúšali jeho elektromagnetické vlastnosti, predovšetkým odolnosť proti bleskom a takisto aj radarové systémy.

V roku 1994 vykonal P-4 rad predvádzacích nakladaní na mnohých základniach USAF, US Marines a US Army, aby sa ich osádky zoznámili s novým typom lietadla. 28. júla 1993 uskutočnil prvý let ôsmy C-17Aprvý stroj tretej série a zároveň druhý, určený pre operačnú jednotku, 17. letku 437. wingu, sídliacu v Južnej Karolíne. Tej bol odovzdaný v auguste. 1. februára 1994 prvýkrát vzlietol desiaty sériový stroj P-10, o týždeň neskôr bol odovzdaný na základňu Charleston. Tým skončila dodávka tretej série. Následne prevzala Globemaster III tiež jednotka 62. dopravného krídla v McChord a 315. dopravného krídla (Asociate Reserve).

V roku 2001 začali prevádzku štyri prenajaté C-17A u 99. perute RAF.

Užívatelia 

 Austrália - Royal Australian Air Force
 India - Indické letectvo
 Kanada - Canadian Forces Air Command
 Katar
 NATO - Strategic Airlift Capability (SAC) - Zdieľané prevádzkovanie troch strojov C-17 konzorciom 12 krajín (Bulharsko, Estónsko, Litva, Maďarsko, Holandsko, Nórsko, Poľsko, Rumunsko, Slovinsko, USA, Fínsko a Švédsko). Lietadlá operujú z maďarskej základne Pápa.
 Spojené arabské emiráty
 USA
 Maďarsko
 Spojené kráľovstvo - Royal Air Force prevádzkuje osem lietadiel C-17

Špecifikácie (C-17)

Technické údaje 
 'Posádka: 2 piloti, 1 operátor nákladu
 Kapacita: 102 jednotiek alebo 36 nosidiel a 54 zranených
 Užitočné zaťaženie: 77 519 kg náklad rozložený na max. 18 paliet 463L alebo mix paletizovaného tovaru a vozidiel
 Dĺžka: 53 m
 Rozpätie: 51,75 m
 Výška: 16,8 m
 Nosná plocha: 353 m²
 Hmotnosť (prázdny): 128 100 kg
 Maximálna vzletová hmotnosť: 265 350 kg
 Pohonná jednotka: 4 × dvojprúdový motor Pratt & Whitney F117-PW-100, každý s ťahom 180 kN

Výkony 
 Cestovná rýchlosť: 0,76 Machu (450 uzlov, 515 míľ, 830 km/h)
 Dolet: 4 482 km
 Dostup: 13 716 m
 Stúpavosť: 7,6 m/s
 Max. plošné zaťaženie: 750 kg/m²
 Ťah / Hmotnosť: 0,277

Zdroj 

Vojenské dopravné lietadlá
Transportné lietadlá USA
Lietadlá Boeing
Lietadlá McDonnell Douglas